19 JUNIE – Afrikanergeskiedenis
1869 – Bloemhof ontstaan
Gedurende 1938, met die Simboliese Ossewatrek, is deur van die ouer inwoners vertel dat die dorp sy naam gekry het weens die groot hoeveelhede wit lelies wat in die omgewing gegroei het. Bloemhof is die oudste dorp in die ou "Ver-Westelike Transvaal". Die dorp is aangelê op die plaas Klipfontein wat behoort het aan John Barkley. Die eerste versoek met betrekking tot die aanlê van die dorp is in Maart 1866 gelewer. Op die 28ste Maart 1866 is toestemming deur die Volksraad gegee en op die 19de Junie 1869 is die dorp as afsonderlike distrik verklaar.
Generaal Buller kom in Volksrust aan en beset die dorp. So word Volksrust die eerste dorp van die ZAR om in Britse hande te val.
1912 – Louis Botha bekla sy lot omdat die kerke die politici te na kom
Die historikus en redakteur, Gustav Preller, het 'n besondere verhouding met premier Louis Botha gehad. Die twee manne het dikwels in mekaar se oor gefluister. Preller het meer keer vir Botha van geskiedkundige inligting vir toesprake voorsien, en Botha het hom gevra om deur middel van die pers die hartklop van die volk te help bepaal. In 'n brief onder hierdie datum bekla hy sy lot teenoor Preller omdat die Sinode van die Ned. Herv. of Geref. Kerk in Transvaal onder ds. HS Bosman as Moderator, die politieke voormanne bespreek het. Botha beweer dan dat sy eie Kerk hom en die leiers beledig, beskinder en beklad het. "Ander Kerke weer organiseer teen 'n mens. Dit lyk asof ek nie meer die vertroue geniet nie. Maar met vriende en met die kerk gaan ek nie baklei nie. Dan tree ek eerder uit. Ek laat my selfs van predikante nie langer trap nie," skryf genl. Botha in die brief aan Preller.
1978 – Goudstadse Onderwyskollegeraad en -senaat gekonstitueer
Die lesings vir heeltydse studente aan die Goudstadse Onderwyskollege het op 17 Februarie 1961 begin, nadat die eerste student, Mej. MY Marais, op 3 Desember 1960 vir toelating goedgekeur en die eerste na-uurse lesings op 6 Februarie 1961 gegee is. Op 1 Desember 1960 is die naam Goudstadse Onderwyskollege aanvaar. Die kollege het tot stand gekom na 'n lang stryd om die vestiging van tersiêre onderwys vir die Afrikaner in Johannesburg, en nadat die kollege aanvanklik tydelik elders gehuisves was, het lesings op 13 Oktober 1971 in die nuwe lesinggebou begin. Intussen is 'n ooreenkoms tussen die Transvaalse Provinsiale Administrasie, namens die GOK, en die Randse Afrikaanse Universiteit aangegaan ingevolge waarvan die opleiding van primêre en pre-primêre onderwysers in noue samewerking met die RAU geskied. Die eerste kollegeraad en -senaat is op 19 Junie 1978 gekonstitueer om uitvoering aan die ooreenkoms te gee.
1890 – Kmdt.-genl. Stephanus Schoeman, kommandant-generaal en waarnemende staatspresident van die ZAR (* 15 Maart 1810)
1952 – Willem (Petrus) van der Berg, romanskrywer en hoof van die Afrikaanse programme van die SAUK (* 11 April 1916)
1975 – Prof. Abel Coetzee, professor in Afrikaanse Taal- en Volkskunde, asook skrywer en digter (* 27 Mei 1906)